text: Stor forskel i varmeudgifter
  10 januar 2010 kl. 11.10
  Forbrugere i Brøns ved Skærbæk betaler tre gange så meget for fjernvarmen som borgerne i Ølgod gør.
  Med kuldegrader ned til minus 15 og hård blæst er der skruet helt op for radiatorerne i mange hjem i de her dage.
  Og det koster - men nogle steder er forbrugerne bedre stillet end andre.
  F.eks. betaler kunderne hos Ølgod Fjernvarmeselskab kun en tredjedel af den pris, forbrugerne i Brøns i Sønderjylland må af med.
  
  2.000 kr. om måneden
  Ifølge Energitilsynet koster det knap 25.000 kroner at opvarme et standard enfamiliehus om året i Brøns, mens et tilsvarende hus i Ølgod kan opvarmes for godt 9.000 kroner.
  Den billige pris i Ølgod skyldes bl.a. at værket fyrer med flis og modtager overskudsvarme fra HTH.
  Fjernvarmen er dyrest i Brøns, herefter følger Nordby på Fanø, Rask Mølle, Hedensted og Rejsby.
  I bunden ligger Ølgod, Brædstrup, Fredericia,  Sønderborg, Esbjerg og Nørre Snede.
  Priserne hos de enkelte varmeværker kan ses på Energitilsynets hjemmeside.
  Energitilstyrelsen - Pris-statistik over varme. Energistyrelsen 23. oktober 2009
  